CM को किया फोन- हर संभव सहायता का भरोसा; सुक्खू ने मांगा अर्थिक पैकेज
हिमाचल में प्राकृतिक आपदा से उपजे हालात के बीच प्रधानमंत्री नरेंद्र मोदी ने मुख्यमंत्री सुखविंदर सुक्खू से फोन पर बात की। प्रधानमंत्री ने प्रदेश की हर संभव सहायता करने का भरोसा दिया है। CM सुक्खू ने प्रधानमंत्री को निजी व सरकारी संपत्ति तथा जानी नुकसान से अवगत कराया।
हिमाचल में प्राकृतिक आपदा से बने हालात के बीच प्रधानमंत्री नरेंद्र मोदी ने मुख्यमंत्री सुखविंदर सुक्खू से फोन पर बात की। प्रधानमंत्री ने प्रदेश की हर संभव सहायता करने का भरोसा दिया है। CM सुक्खू ने प्रधानमंत्री को निजी व सरकारी संपत्ति तथा जानी नुकसान से अवगत कराया।
मुख्यमंत्री ने कहा कि राज्य सरकार युद्ध स्तर पर राहत एवं बचाव कार्य में जुटी हुई है। पूरा सरकारी अमला प्रभावितों की मदद, फंसे हुए लोगों को रेस्क्यू करने तथा सड़क, बिजली व पानी की बहाली में जुटा हुआ है, लेकिन निरंतर हो रही बारिश इस काम में बाधा उत्पन्न कर रही है।
CM ने PM को बताया कि प्रदेश में अब तक 17 लोगों की आपदा के कारण जान जा चुकी है। इस दौरान मुख्यमंत्री ने प्रधानमंत्री से आर्थिक पैकेज देने की मांग उठाई है।
अमित शाह से भी हुई बात
देश के गृह मंत्री अमित शाह भी बीती शाम मुख्यमंत्री सुक्खू से फोन पर बात कर चुके हैं। शाह ने भी आपदा की इस घड़ी में प्रदेश की हर संभव मदद का भरोसा दिया। मुख्यमंत्री ने राज्यपाल शिव प्रताप शुक्ल से भी प्रदेश में हुई तबाही से अवगत कराया।
अधिकारियों को प्रभावितों की मदद करने के निर्देश
CM सुक्खू रातभर तबाही का जायजा लेते रहे। दावा किया गया कि सुबह के चार बजे तक मुख्यमंत्री ने प्रदेशभर में लोगों को रेस्क्यू करने के लिए चलाए गए ऑपरेशन की मॉनिटरिंग की। मुख्यमंत्री ने भारी बारिश से हुए नुकसान के आकलन के लिए राजस्व मंत्री जगत सिंह नेगी की अध्यक्षता में एक कमेटी का गठन किया है।
इस कमेटी में शिक्षा मंत्री रोहित ठाकुर और मुख्य संसदीय सचिव (CPS) संजय अवस्थी को शामिल किया है। यह कमेटी नुकसान प्रभावित क्षेत्रों का दौरा करेगी। उन्होंने कांग्रेस के सभी विधायकों को भी अपने-अपने क्षेत्रों में बारिश से प्रभावित परिवारों को मदद उपलब्ध कराने और नुकसान का जायज़ा लेने के निर्देश दिए हैं। उन्होंने संबंधित जिला प्रशासन को भी प्रभावितों की हर संभव सहायता करने के निर्देश दिए।
हमीरपुर में ली अधिकारियों की मीटिंग
प्रदेश में उपजे हालात को लेकर मुख्यमंत्री ने हमीरपुर में अधिकारियों की मीटिंग ली। इसमें उन्होंने सभी जिलों के DC को राहत एवं बचाव कार्य में तेजी लाने के निर्देश दिए। इस दौरान मुख्यमंत्री ने स्टेट इमरजेंसी ऑपरेशन सेंटर के सभी जिला प्रभारी सहित टोल फ्री नंबर जारी किए।
आपात स्थिति पर इन नंबरों में करें कॉल
मुख्यमंत्री सुक्खू ने कहा कि किसी भी आपात स्थिति में सहायता प्राप्त करने के लिए टोल फ्री नंबर 1100, 1070 और 1077 पर संपर्क किया जा सकता है। उन्होंने बताया कि वह खुद 24 घंटे रेस्क्यू की पल पल की जानकारी ले रहे हैं।
जिनके मकान टूटे, उनके रहने का प्रबंध सरकार करेगी: नेगी
राजस्व मंत्री जगत सिंह नेगी ने कहा कि पूरा सरकारी अमला राहत एवं बचाव कार्य में जुटा हुआ है। सड़कों को बहाल किया जा रहा है। जगह-जगह फंसे लोगों को रेस्क्यू किया जा रहा है। उन्होंने बताया कि प्रभावित परिवारों की हर संभव सहायता की जा रही है। जिन परिवारों से उनका आशियाना छिन गया है, उनके भी रहने-सहने का पूरा प्रबंध सरकार करेगी।
प्रियंका गांधी ने शोक जताया
अखिल भारतीय कांग्रेस कमेटी की महासचिव प्रियंका गांधी ने भी हिमाचल में भारी बारिश के कारण आई आपदा से लोगों की मृत्यु पर ट्वीट करके शोक जाहिर किया। उन्होंने आपदा कि इस घड़ी में सभी से एकजुट होकर सहयोग की अपील की है।